A4-0280/98

Ψήφισμα σχετικά με την πολιτική για την ποιότητα των αγροτικών προϊόντων και των γεωργικών ειδών διατροφής

Το Ευρωπαϊκό Κοινοβούλιο,

- έχοντας υπόψη την πρόταση ψηφίσματος του κ. Miranda σχετικά με τη θέσπιση μελλοντικής κοινοτικής ρύθμισης για την ενθάρρυνση της παραγωγής περιφερειακών προϊόντων υψηλής ποιότητας (B4-0028/96),

- έχοντας υπόψη το άρθρο 148 του Kανονισμού του,

- έχοντας υπόψη την έκθεση της Επιτροπής Γεωργίας και Ανάπτυξης της Υπαίθρου (A4-0280/98)

A. λαμβάνοντας υπόψη ότι όλα τα είδη διατροφής που εισέρχονται στην εσωτερική αγορά πρέπει να είναι ασφαλή για τη δημόσια υγεία και ότι για το σκοπό αυτό η ευρωπαϊκή νομοθεσία χρειάζεται συνεχή αναπροσαρμογή και επαρκείς μηχανισμούς ελέγχου,

Β. λαμβάνοντας υπόψη ότι παράλληλα με την ασφάλεια των ειδών διατροφής οι καταναλωτές ενδιαφέρονται ολοένα και περισσότερο για την προέλευση και τον τρόπο παραγωγής ενός αγροτικού προϊόντος ή ενός είδους διατροφής[semigr ] ότι τα τελευταία έτη τόσο το περιβάλλον όσο και η καλή διαβίωση των ζώων αποτελούν το επίκεντρο του ενδιαφέροντος των καταναλωτών[semigr ] ότι οι διάφοροι φορείς της αγοράς έχουν ήδη ανταποκριθεί στα αιτήματα αυτά και έχουν εφοδιάσει τα αγροτικά προϊόντα και τα είδη διατροφής με πληθώρα χαρακτηριστικών ποιότητας,

Γ. λαμβάνοντας ωστόσο, υπόψη ότι ο καταναλωτής επιθυμεί εγγυήσεις για να ασκήσει την ελεύθερη επιλογή του και ότι πρέπει για το σκοπό αυτό να διαθέτει πληροφορίες σαφείς, εύκολα κατανοητές, αξιόπιστες και έντιμες,

Δ. λαμβάνοντας υπόψη ότι το Ευρωπαϊκό Κοινοβούλιο έλαβε την πρωτοβουλία να δεσμεύσει 10 εκατ. Ecu στον προϋπολογισμό του 1995 για την ανάπτυξη ενός ευρωπαϊκού χαρακτηριστικού ποιότητας για τα αγροτικά προϊόντα και τα είδη διατροφής,

Ε. λαμβάνοντας υπόψη ότι επί του παρόντος η Επιτροπή μελετά το πόρισμα μελέτης που η ίδια έχει χρηματοδοτήσει, όπου απαριθμούνται και αναλύονται τα υφιστάμενα χαρακτηριστικά ποιότητας στην Ευρώπη[semigr ] ότι η Επιτροπή με αυτή τη μελέτη, επιθυμεί συγχρόνως να αποκτήσει αντίληψη των προσδοκιών των σημαντικότερων φορέων της αγοράς όσον αφορά τα χαρακτηριστικά ποιότητας,

ΣΤ. λαμβάνοντας υπόψη ότι υπάρχει ήδη μια ευρωπαϊκή πολιτική για την ποιότητα των αγροτικών προϊόντων η οποία έχει ως στόχους τη βιολογική γεωργία και την κοινοτική προστασία γεωγραφικών ενδείξεων και ονομασιών προέλευσης, τα παραδοσιακά ιδιότυπα γεωργικά προϊόντα και τα ιδιότυπα γεωργικά προϊόντα ποιότητας των ιδιαίτερα απομακρυσμένων από το κέντρο περιοχών[semigr ] ότι αυτές οι κατηγορίες στην Ευρώπη καλύπτουν το 10% περίπου της αγοράς,

Ζ. λαμβάνοντας υπόψη ότι οι προστατευόμενες παραγωγές διαδραματίζουν θεμελιώδη ρόλο στη διασφάλιση μιας διαφοροποίησης της προσφοράς αγροεπισιτιστικών προϊόντων, γεγονός που ευνοεί τις δυνατότητες επιλογής των καταναλωτών,

Η. λαμβάνοντας υπόψη ότι ούτως ή άλλως υφίστανται ήδη οριζόντιοι και κάθετοι κοινοτικοί κανονισμοί με στόχο την προστασία της ανθρώπινης υγείας και το σεβασμό των ελαχίστων όρων για την ευζωΐα των ζώων (κατά την εκτροφή, τη μεταφορά και τη σφαγή),

1. φρονεί ότι ο γεωργικός τομέας θα πρέπει να μπορεί να εξασφαλίζει το εισόδημά του, όσο το δυνατόν περισσότερο, από την αγορά και ότι η ευρωπαϊκή πολιτική για την ποιότητα των αγροτικών προϊόντων μπορεί να συμβάλει θετικά όχι μόνο στην προσπάθεια αυτή αλλά και στη συντήρηση της υπαίθρου καθώς και στη χωροταξία[semigr ]

2. αναγνωρίζει ότι η έννοια «ποιότητα» είναι υποκειμενική και γι' αυτό το λόγο δεν μπορεί να καθοριστεί σε ενιαία βάση. Γι' αυτό το λόγο, είναι της γνώμης ότι η ευρωπαϊκή πολιτική για την ποιότητα των αγροτικών προϊόντων δεν μπορεί να αντικαταστήσει αλλά να συμπληρώσει και να συντονίσει την ισχύουσα σχετική εθνική, περιφερειακή και τοπική πολιτική ποιότητας[semigr ]

3. θεωρεί απαραίτητες τις επενδύσεις σε υποδομές, στο πλαίσιο της αναμόρφωσης της ΚΓΠ και του στυλοβάτη της που είναι η ανάπτυξη της υπαίθρου, επενδύσεις που θα επιτρέψουν την ανάπτυξη των τοπικών αγορών και των κυκλωμάτων εμπορίας καθώς και στενότερη σύνδεση μεταξύ τοπικών παραγωγών και του αντίστοιχου εφοδιασμού σε τοπικό επίπεδο, ως τρόπο προώθησης γεωργικών προϊόντων εξαιρετικής ποιότητας[semigr ] στο πλαίσιο αυτό θεωρεί απαραίτητη την ενίσχυση της ανάπτυξης μεθόδων βιολογικής γεωργίας και την καλύτερη προώθηση των τοπικών και παραδοσιακών προϊόντων ιδιαίτερης ποιότητας[semigr ]

4. φρονεί ότι η έννοια της ποιότητας, που βασίζεται στην ικανότητα διασφάλισης των βέλτιστων λειτουργιών διατροφής και δημόσιας υγείας, και της ασφάλειας της υγείας, βασιζόμενη στην ηθική συμπεριφορά κατά τη διάρκεια της παραγωγής, στην προστασία του περιβάλλοντος, στην ευζωΐα των ζώων, στην εγγυημένη προέλευση των προϊόντων και στη διαφάνεια της ενημέρωσης, θα πρέπει να διαδραματίσει ολοένα και περισσότερο ένα σημαντικό ρόλο στις διεθνείς διαπραγματεύσεις, και ότι η Επιτροπή θα πρέπει να διαδραματίσει πρωταγωνιστικό ρόλο και καλείται να αναλάβει πρωτοβουλίες στο πλαίσιο των προσεχών διαπραγματεύσεων στον ΠΟΕ[semigr ]

5. ζητεί να διευρυνθεί ο κανονισμός (ΕΟΚ) 2092/91 σχετικά με τις βιολογικές μεθόδους παραγωγής και να καλύψει και προϊόντα ζωϊκής προέλευσης[semigr ] ζητεί, συγχρόνως, να εισαχθεί ένα ευρωπαϊκό λογότυπο για βιολογικά προϊόντα έτσι ώστε ο καταναλωτής να γνωρίζει σε ενιαία βάση τις βιολογικές μεθόδους παραγωγής ενός προϊόντος[semigr ] είναι επίσης της γνώμης ότι η καθιέρωση ενός ευρωπαϊκού λογοτύπου πρέπει να συνοδευτεί από ένα ευρωπαϊκό πρόγραμμα προώθησης και ότι η αξία του θα είναι ως εκ τούτου σημαντικότερη για τους καταναλωτές εάν οι όροι παραγωγής είναι αυστηροί, οι δε έλεγχοι αξιόπιστοι, ισότιμοι και εναρμονισμένοι, δίκαιοι και πραγματοποιούμενοι από έναν εντελώς ανεξάρτητο οργανισμό[semigr ]

6. ζητεί την ανάπτυξη και προετοιμασία νέων επαγγελματικών μορφών εμπειρογνωμόνων στον τομέα της ποιότητας, ιδίως όσον αφορά την ανάλυση της ευαισθησίας των προϊόντων καθώς και την οργανοληπτική τους ανάλυση[semigr ]

7. καλεί την Επιτροπή να αξιολογήσει και, αν παραστεί ανάγκη, να επιταχύνει τις διαδικασίες σχετικά με την παροχή κοινοτικής προστασίας σε ό,τι αφορά τις γεωγραφικές ενδείξεις, τις ονομασίες προέλευσης και τα παραδοσιακά ιδιοσκευάσματα υπό τον όρο βέβαια ότι θα ανταποκρίνονται ολοκληρωτικά στους όρους περί Προστατευόμενης Ονομασίας Προέλευσης (ΠΟΠ) και Προστατευόμενης Γεωγραφικής Ένδειξης (ΠΓΕ)[semigr ]

8. φρονεί ότι η ευρωπαϊκή νομοθεσία που αφορά, μεταξύ άλλων, τη σήμανση των σχετικών προϊόντων πρέπει να παρακολουθεί την εξάπλωση των χαρακτηριστικών ποιότητας προκειμένου να διασφαλίζεται η διαφάνεια των χαρακτηριστικών αυτών για τον καταναλωτή[semigr ] τα ευρωπαϊκώς αναγνωρισμένα χαρακτηριστικά ποιότητας πρέπει να πληρούν αυστηρές και ακριβείς βάσιμες προϋποθέσεις, περιλαμβανομένης της προαιρετικής συμμετοχής στο σύστημα του τεχνικού φακέλου ανοικτού για το κοινό και ανεξάρτητου ελέγχου με κόστος των παραγωγών μέσω μίας δημόσιας υπηρεσίας ή ενός ανεξάρτητου ελεγκτικού φορέα που θα έχει ορισθεί από το κράτος[semigr ]

9. καλεί την Επιτροπή να γνωστοποιήσει το συντομότερο δυνατό τα πρώτα αποτελέσματα της μελέτης της και να αναφέρει πάνω απ' όλα ποιά γεωργικά και ποιά κηπευτικά προϊόντα θα επωφεληθούν κατά κύριο λόγο από μια ευρωπαϊκή πολιτική στον τομέα της ποιότητας[semigr ] εκφράζει την προσδοκία ότι από την έρευνα θα αποδειχθεί ότι ορισμένα χαρακτηριστικά ποιότητας για αγροτικά προϊόντα και είδη διατροφής στην Ευρώπη βασίζονται στις ίδιες προϋποθέσεις και στα ίδια κριτήρια[semigr ] καλεί την Επιτροπή να διερευνήσει ποιές είναι οι δυνατότητες για τη θέσπιση ενός ευρωπαϊκού χαρακτηριστικού ποιότητας για τα εν λόγω αγροτικά προϊόντα και είδη διατροφής, ως προσθήκη στα ήδη υπάρχοντα εθνικά ή περιφερειακά χαρακτηριστικά ποιότητας[semigr ]

10. ζητεί να δημιουργηθεί μια τρίτη κατηγορία ποιότητας σε ευρωπαϊκό επίπεδο, η οποία θα βασίζεται σε περιβαλλοντικά κριτήρια υπό ευρεία έννοια (συμπεριλαμβανομένης της καλής διαβίωσης των ζώων)[semigr ] επιθυμεί επομένως, μετά τη βιολογική γεωργία, να θεσπιστεί ευρωπαϊκός κώδικας για ορθές γεωργικές πρακτικές και ευρωπαϊκή νομοθεσία για την ενοποιημένη γεωργία[semigr ] η καθιέρωση ενός ευρωπαϊκού χαρακτηριστικού ποιότητας μπορεί, σε τελευταία ανάλυση, να γνωστοποιήσει στον καταναλωτή αυτή τη νέα κατηγορία ποιότητας με ομοιόμορφο τρόπο[semigr ]

11. επιθυμεί, με αυτή την τρίτη κατηγορία ποιότητας σε ευρωπαϊκό επίπεδο, αφενός να ικανοποιηθεί η ζήτηση του καταναλωτή για φιλικότερα προς το περιβάλλον αγροτικά προϊόντα και είδη διατροφής και αφετέρου να προωθηθεί η γεωργία που θα έχει ως άξονα την προστασία του περιβάλλοντος[semigr ] ζητεί από την Επιτροπή να διερευνήσει εάν αυτό το χαρακτηριστικό μπορεί να εδραιωθεί σε αναλύσεις κύκλων ζωής (LCA) για το αντίστοιχο προϊόν, με στόχο να αποκτηθούν σαφέστερα και δοκιμασμένα κριτήρια που θα είναι εύχρηστα, έχοντας υπόψη τις διαφορετικές μεθόδους παραγωγής και τις διαφορετικές συνθήκες που επικρατούν στην Ένωση[semigr ]

12. ζητεί να προβλεφθεί η υποχρέωση, μεταξύ άλλων και για τα τυπικά περιφερειακά προϊόντα, ανταπόκρισης στους κοινοτικούς κανόνες παραγωγής και ιδιαίτερα στην πιστοποίηση των ιδίων, το όλο δε θέμα να ρυθμίζεται με τρόπους απλούς και ει δυνατόν σε αποκεντρωμένο επίπεδο[semigr ]

13. ζητεί από την Επιτροπή, στο πλαίσιο της ολοκληρωμένης πολιτικής για την ανάπτυξη της υπαίθρου, να ενισχύσει τη δημιουργία αποκεντρωμένων περιφερειακών δομών επεξεργασίας και εμπορίας προϊόντων, καθώς και την παραγωγή προϊόντων ποιότητας μέσω χρηματοδοτικών ενισχύσεων[semigr ]

14. συνειδητοποιεί ότι, στο βαθμό που η αγορά δεν το απαιτεί, το ευρωπαϊκό χαρακτηριστικό ποιότητας δεν μπορεί να αντικαταστήσει τα υφιστάμενα χαρακτηριστικά ποιότητας[semigr ] επιθυμεί, ωστόσο, να επισημάνει τα πλεονεκτήματα της προσθήκης ενός τέτοιου ευρωπαϊκού χαρακτηριστικού ποιότητας στα υφιστάμενα χαρακτηριστικά: διαφάνεια για τον καταναλωτή και τελειοποίηση της εσωτερικής αγοράς μέσα από τη διατήρηση της αξίας του χαρακτηριστικού κατά τις ενδοκοινοτικές συναλλαγές[semigr ]

15. καλεί την Επιτροπή να αναφέρει πώς είναι δυνατόν να αμειφθούν, μέσω της αγοράς, η παραγωγή προϊόντων ποιότητας, πώς αυτοί οι ίδιοι οι παραγωγοί μπορούν να επωφεληθούν από μία προσαρμοσμένη και παρέχουσα κίνητρα φορολογία και πώς, μέσω των σχετικών χρηματοδοτικών πόρων, ο καταναλωτής των κρατών μελών της Ευρωπαϊκής Ένωσης μπορεί να ενθαρρυνθεί για να καταναλώνει προϊόντα ποιότητας[semigr ]

16. ζητεί επιμόνως από την Επιτροπή, στο πλαίσιο του ΠΟΕ, να επιμείνει με έμφαση στην ευρωπαϊκή πολιτική για την ποιότητα των αγροτικών προϊόντων και να εξασφαλίσει την ίδια ποιότητα και υγειονομική ασφάλεια για εισαγόμενα αγροτικά προϊόντα και είδη διατροφής στην ευρωπαϊκή αγορά, κατά προτίμηση μέσω ειδικών συμφωνιών με τους εμπορικούς εταίρους[semigr ]

17. καλεί εξάλλου την Επιτροπή να κατευθύνει τα μέσα της αγοράς που προβλέπουν οι ΚΟΑ του κάθε τομέα καθώς και οι διατάξεις σχετικά με τις δομές, ευνοώντας τις παραγωγές που φέρουν σήμα ποιότητας αναγνωρισμένο σε ευρωπαϊκό επίπεδο[semigr ]

18. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο.